ΓΡΑΠΤΗ ΕΡΩΤΗΣΗ E-2631/98

υποβολή: Nel van Dijk (V) προς την Επιτροπή

(1 Σεπτεμβρίου 1998)

Θέμα: Οι κίνδυνοι που απειλούν τον ασβό (meles meles) στο Ηνωμένο Βασίλειο

Πώς μπορεί η Επιτροπή να υποστηρίζει τόσο κατηγορηματικά στην απάντησή της στην ερώτηση P-0787/98(1) της 30ής Μαρτίου του κ. Doeke Eisma ότι ο ασβός, από τις αρχές της δεκαετίας του '70, βρέθηκε να εμπλέκεται στον κύκλο μόλυνσης των βοοειδών με φυματίωση στη Νοτιοδυτική Αγγλία και την Ουαλία;

Γνωρίζει η Επιτροπή ότι, σύμφωνα με την έκθεση Krebs, δεν έχει αποδειχθεί η εμπλοκή του ασβού στον κύκλο μόλυνσης των βοοειδών και ότι δεν έχουν προκύψει σχετικές ενδείξεις σε καμιά άλλη χώρα εκτός του Ηνωμένου Βασιλείου και της Ιρλανδίας;

Πού βασίζει η Επιτροπή την θέση της ότι πρόκειται για μια "σοβαρή απειλή της δημόσιας υγείας";

Εξισορροπείται άραγε ο πιθανός κίνδυνος που ενδέχεται να προκαλούν οι μολυσμένοι ασβοί με τον αριθμό ασβών που θανατώνονται βάσει των συστάσεων της έκθεσης Krebs;

Μήπως γίνεται άραγε, ελαφρά τη καρδία, μνεία των διατάξεων παρεκκλίσεως από τη Συνθήκη της Βέρνης;

(1) ΕΕ C 310 της 9.10.1998, σελ. 129.

Κοινή απάντηση

του κ. Bjerregaard εξ ονόματος της Επιτροπής

στις γραπτές ερωτήσεις P-2621/98 και E-2631/98

(28 Σεπτεμβρίου 1998)

Η φυματίωση δεν είναι ευρέως διαδεδομένη σε όλους τους πληθυσμούς ασβών στο Ηνωμένο Βασίλειο. Ωστόσο, όπου είναι παρούσα, συχνά εμφανίζει μεγάλη συχνότητα. Κατά το 1997, σε επιχειρήσεις εξόντωσης ασβών, 27,8 % του συνόλου των επιλεκτικά θανατωθέντων ασβών ήταν μολυσμένοι, με ποσοστό 48 % στο Sussex, 43 % στο Hereford και 82 % στο Gwent. Η εξόντωση των εν λόγω ζώων είναι σαφώς επωφελής για τον πληθυσμό των ασβών στο σύνολό του.

Η έκθεση Kreb παραγγέλθηκε προκειμένου να υπάρξει καλύτερη πληροφόρηση σχετικά με το ρόλο του ασβού στην επιδημιολογία της φυματίωσης και να συγκριθεί η αποτελεσματικότητα των διάφορων στρατηγικών εξάλειψης της νόσου. Η έκθεση συστήνει να διερευνηθούν τρεις επιλογές: προβλεπτική επιλεκτική θανάτωση πριν την εκδήλωση της ασθένειας, αναδραστική επιλεκτική θανάτωση για την αντιμετώπιση επιδημιών και μη επιλεκτική θανάτωση των ασβών.

Οι εν λόγω δοκιμές θα εκτελεστούν σε περιοχές που εμφανίζουν τον υψηλότερο κίνδυνο επαναλαμβανόμενων επιδημιών φυματίωσης. Είναι επομένως πιθανό ότι σημαντικό ποσοστό των ασβών που θα θανατωθούν θα είναι προσβεβλημένοι και η απομάκρυνσή τους θα μειώσει το επίπεδο μόλυνσης, μειώνοντας τον κίνδυνο για τους υπόλοιπους ασβούς, τόσο εντός όσο και εκτός της περιοχής επιλεκτικής θανάτωσης, και τον κίνδυνο για τους ανθρώπους μέσω των βοοειδών. Δεν υπάρχει πρόταση για ολική εξόντωση του ασβού στο Ηνωμένο Βασίλειο.

Σημαντικότερο ακόμη, αναμένεται ότι οι πληροφορίες που θα προκύψουν θα επιτρέψουν στο Ηνωμένο Βασίλειο να βελτιώσει την πολιτική του εξάλειψης της φυματίωσης. Με τον τρόπο αυτό θα περιοριστεί η έκταση της επιλεκτικής θανάτωσης ασβών στο ελάχιστο απαραίτητο για την επίτευξη των στόχων της πολιτικής αυτής.

Η έκθεση Kreb κατέληξε επίσης στο συμπέρασμα ότι τα υφιστάμενα στοιχεία ενισχύουν την άποψη ότι οι ασβοί αποτελούν σημαντική πηγή φυματίωσης για τα βοοειδή, παρόλο που δεν είναι δυνατόν να αναφερθεί η έκταση της συμβολής των ασβών στην προσβολή των βοοειδών.

Παρόλο που στο παρελθόν θεωρήθηκε ότι η άλυσος του μικροοργανισμού (mycobacterium bovis) που φέρουν οι ασβοί δεν αποτελεί σοβαρή απειλή για τον άνθρωπο, περαιτέρω μελέτες απαιτούνται για να αποδειχθεί αυτό το στοιχείο. Προς το παρόν, οι περισσότερες διαγνώσεις στον άνθρωπο γίνονται βάσει κλινικών στοιχείων. Το γεγονός αυτό δεν αποκλείει την πιθανότητα ορισμένες περιπτώσεις να οφείλονται στον mycobacterium bovis. Επομένως υφίσταται σοβαρός λόγος ανησυχίας για τη δημόσια υγεία, λαμβανομένου υπόψη του σοβαρού, συχνά θανατηφόρου, χαρακτήρα της κλινικής νόσου.

Η Επιτροπή δεν θεωρεί τα μέτρα επιλογής που συνιστά η έκθεση Kreb αντίθετα ή ασύμβατα με την ευρωπαϊκή πολιτική προστασίας της φύσης, δεδομένου ότι αφορούν περιορισμένης έκτασης περιοχές και ότι έχουν ήδη ληφθεί αντισταθμιστικά μέτρα για την προστασία του ασβού στο μεγαλύτερο μέρος του Ηνωμένου Βασιλείου.

Η Επιτροπή εκφράζει την ικανοποίησή της για τις επιστημονικές μελέτες οι οποίες θα συμβάλουν στην εξάλειψη μιας πηγής ασθένειας για τα ζώα και τον άνθρωπο και διαβεβαιώνει ότι η έκταση της επιλεκτικής θανάτωσης ειδών αγρίων ζώων, προκειμένου να υπάρξει ο απαραίτητος έλεγχος των ασθενειών, διατηρείται στο ελάχιστο επίπεδο.